**Predkladacia správa**

Vzhľadom na naliehavú potrebu zlepšiť a zefektívniť adaptačné procesy v Slovenskej republike v odozve na stále intenzívnejšie prejavy zmeny klímy v našom regióne, ako aj v nadväznosti na aktuálny vývoj témy v širšom medzinárodnom a európskom kontexte, a z dôvodu absencie relevantného dokumentu pre danú oblasť, Ministerstvo životného prostredia Slovenskej republiky v roku 2014 pripravilo dokument *Stratégia adaptácie Slovenskej republiky na nepriaznivé dôsledky zmeny klímy* (ďalej len „stratégia“),ktorý bol schválený uznesením vlády Slovenskej republiky č. 148/2014. Z uznesenia vlády Slovenskej republiky č. 148/2014 vyplýva povinnosť predložiť na rokovanie vlády aktualizáciu národnej adaptačnej stratégie s ohľadom na najnovšie vedecké poznatky v oblasti zmeny klímy do 30. apríla 2018 (úloha B.2.).

Ministerstvo životného prostredia Slovenskej republiky v roku 2017 začalo prípravu aktualizácie stratégie, ktorá bola zameraná na hodnotenie súčasného stavu adaptácie a plánované aktivity v rozhodujúcich oblastiach a sektoroch, definovanie všeobecnej vízie adaptácie vybraných oblastí a sektorov a aktualizáciu súboru adaptačných opatrení a rámca na ich realizáciu. Na aktualizácií sa podieľala pracovná skupina pre adaptáciu, ktorej členmi sú nominovaní zástupcovia zo všetkých zainteresovaných rezortov a organizácií. Komisia pre koordináciu politiky zmeny klímy na úrovni štátnych tajomníkov bola informovaná o stave aktualizácie národnej adaptačnej stratégie. Po schválení poradou vedenia Ministerstva životného prostredia Slovenskej republiky bol materiál predložený do procesu strategického environmentálneho hodnotenia podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. Vzhľadom na časovú náročnosť procesu strategického environmentálneho hodnotenia požiadalo Ministerstvo životného prostredia Slovenskej republiky premiéra vlády Slovenskej republiky o prolongáciu, s novým termínom predloženia stratégie na rokovanie vlády do 31. októbra 2018.

Hlavným cieľom aktualizovanej stratégie je prispieť k naplneniu cieľa adaptácie, ktorý zakotvuje aj Parížska dohoda v článku 7, prostredníctvom zvýšenia odolnosti a zlepšenia pripravenosti Slovenskej republiky čeliť nepriaznivým dôsledkom zmeny klímy a ustanoviť inštitucionálny rámec a koordinačný mechanizmus na zabezpečenie účinnej implementácie adaptačných opatrení na všetkých úrovniach a vo všetkých oblastiach. Stratégia sa snaží v čo najširšom rozsahu oblastí a sektorov prepojiť scenáre a možné dôsledky zmeny klímy s návrhmi vhodných adaptačných opatrení. Z hľadiska adaptácie na nepriaznivé dôsledky zmeny klímy za kľúčové oblasti a sektory sa považujú: horninové prostredie a geológia, pôdne prostredie, prírodné prostredie a biodiverzita, vodný režim v krajine a vodné hospodárstvo, sídelné prostredie, zdravie obyvateľstva, poľnohospodárstvo, lesníctvo, doprava, cestovný ruch, priemysel, energetika a ďalšie oblasti podnikania a oblasť manažovania rizík.

Predkladaný materiál je nelegislatívnym, rámcovým strategickým dokumentom, jeho schválenie nemá vplyv na rozpočet verejnej správy, podnikateľské prostredie, priame sociálne vplyvy, ani vplyvy na životné prostredie, informatizáciu a služby verejnej správy pre občana.